กฟผ. ชี้แจงกรณีเกิดเหตุการณ์ไฟฟ้าดับในพื้นที่ภาคเหนือตอนบน ขณะนี้สามารถจ่ายกระแสไฟฟ้ากลับเข้าสู่ระบบเป็นที่เรียบร้อยแล้ว พร้อมขออภัยประชาชนที่ได้รับผลกระทบ
นายจรรยง วงศ์จันทร์พงษ์ ผู้ช่วยผู้ว่าการปฏิบัติการควบคุมระบบ การไฟฟ้าฝ่ายผลิตแห่งประเทศไทย หรือ กฟผ. เปิดเผยว่า วันนี้ (4 ตุลาคม 2562) เวลา 11.33 น. เกิดเหตุขัดข้องที่สถานีไฟฟ้าแรงสูงแม่เมาะ 3 ทำให้ไฟฟ้าดับในพื้นที่บริเวณภาคเหนือตอนบน ได้แก่ จังหวัดเชียงใหม่ จังหวัดเชียงราย จังหวัดลำพูน และจังหวัดพะเยา จำนวนประมาณ 791.9 เมกะวัตต์ โดยได้ดำเนินการเร่งแก้ไขทันที ทำให้เริ่มทยอยจ่ายไฟเข้าสู่ระบบได้ตั้งแต่เวลา 11.44 น. และขณะนี้ กฟผ. สามารถจ่ายกระแสไฟฟ้าทั้งหมดเข้าสู่ระบบเป็นที่เรียบร้อยแล้ว ในเวลา 12.30 น. ทั้งนี้ กฟผ. ขออภัยประชาชนและผู้ได้รับผลกระทบจากเหตุการณ์ที่เกิดขึ้นครั้งนี้